חוויאר מריאס

חוויאר מריאס פרנקו (בספרדית: Javier Marías; 20 בספטמבר 1951 – 11 בספטמבר 2022) היה סופר, מתרגם ופובליציסט ספרדי.

ביוגרפיה
מריאס נולד במדריד. אביו, חוליאן מריאס, היה מורה ופילוסוף שנאסר לתקופה קצרה, ולאחר מכן נאסר עליו להמשיך ולהורות, בשל התנגדות למשטרו הפשיסטי של פרנקו. כתוצאה מרדיפתו הפוליטית של האב, בילתה המשפחה זמן מה בארצות הברית בילדותו של מריאס.

מריאס כתב את ספרו הראשון "הממלכות של הזאב" בגיל 17, לאחר שברח לפריז. הספר יצא לאור בשנת 1970. לאחר סיום לימודיו באוניברסיטת קומפלוטנסה של מדריד, התרכז מריאס בתרגום מאנגלית לספרדית, ובין היתר תרגם מיצירות ג'ון אפדייק, תומאס הארדי, ולדימיר נבוקוב ורוברט לואיס סטיבנסון. בשנת 1979 זכה בפרס הלאומי הספרדי על תרגום יצירתו של לורנס סטרן "טריסטרם שנדי".

בשנת 1997 זכה מריאס בפרס IMPAC דבלין הבינלאומי, על ספרו "לב לבן כל כך". הספר זכה גם בפרסים רבים נוספים ביניהם בפרס על שם נלי זק"ש לשנת 1997.

מריאס לימד תרגום וספרות ספרדית באוניברסיטת אוקספורד בין השנים 1983 ל-1985, כמו גם בווסלי קולג', בשנת 1984 ובאוניברסיטת מדריד בין השנים 1987–1992.

כתיבתו הפובליציסטית של מריאס התפרסמה בעיתונים נפוצים בשפה הספרדית, בהם העיתון הספרדי "אל פאיס" והעיתון המקסיקני "לטרס ליברס".

מריאס נחשב לאחד מגדולי הסופרים שכתבו בספרדית. עם פרסום "לב לבן כל כך" בשנת 1992 הכיר בו המבקר הגרמני מרסל רייך רניצקי כאחד מגדולי הכותבים הפועלים בתקופתנו. כתיבתו הקנתה לו מעריצים ברחבי העולם, וספריו תורגמו לעשרות שפות. ספריו ניחנו בעומק פסיכולוגי, ובניתוח מעמיק של נושאים כאשמה ובגידה, טיבה של האהבה, האמת והשקר. יכולתו הלשונית, ושליטתו בלשונות הרבות, הפכו אותו לסופר אוניברסלי, אך בה בעת ספרדי מאוד. לעצם מרקם השפה ביצירתו הייתה משמעות לא פחותה מן העלילה, אותה הוא ידע לרקום ביד אומן. מריאס נחשב בין הסופרים הספרדים שזכו במספר הרב ביותר של פרסים בינלאומיים.

שמות ספריו הידועים "לב לבן כל כך" ו"מחר בקרב חשוב עלי" הם ציטטות מויליאם שייקספיר. "לב לבן כל כך" הוא ציטטה מן המחזה מקבת', ואילו "מחר בקרב חשוב עלי" מופיע מספר פעמים במחזה ריצ'רד השלישי.

מריאס נפטר ב-11 בספטמבר 2022.

האי רדונדה
רדונדה הוא אי בשטח של כקילומטר רבוע, הנמצא באיי הודו המערבית סמוך לאיי אנטיגואה וברבודה. באי זה התקיימה בעבר "ממלכה עצמאית". ביצירתו "גבו השחור של הזמן" תיאר מריאס תיאור אוהד את "מלכה" הקודם של רדונדה, אחד, ג'ון גאוסוורת'. תיאור זה כה נגע לליבו של "מלכה" הנוכחי של רדונדה, ג'ון ויין טייסון, עד שבשנת 1997 ויתר על "כתרו" והמליך את מריאס למלך רדונדה, בתואר "המלך חוויאר הראשון". על אף שהתואר אינו ודאי, וישנם מספר טוענים למלוכה, מה גם שהוא בריבונות אנטיגואה וברבודה, החשיב עצמו מריאס למלך. הוא ייסד פרס ספרותי אותו הוא חילק מעת לעת, ששוויו מספר אלפי אירו, ותואר דוכס ברדונדה. בתואר זה זכו אנשים כפדרו אלמודובר, ופרנסיס פורד קופולה. בבעלות מריאס הייתה הוצאה לאור קטנה בשם "מלכות רדונדה".

ספריו
 Los dominios del lobo (1971).
 Travesía del horizonte (1972).
 El monarca del tiempo (1978).
 El siglo (1983).
 El hombre sentimental (1986). יצא לאור בעברית בהוצאת בבל, בכותרת "גבר סנטימנטלי". תרגום ליה נירגד, 2001.
 Todas las almas (1989). יצא לאור בעברית בהוצאת עברית בכותרת "כל הנשמות", תרגום אסף אשכנזי, 2009.
 Corazón tan blanco (1992). יצא לאור בעברית בהוצאת בבל, בכותרת "לב לבן כל כך", תרגום אורית קרוגלנסקי, 1998.
 Mañana en la batalla piensa en mí (1994). יצא לאור בעברית בהוצאת "עברית" בשיתוף עם הוצאת "כתר", בכותרת "מחר בקרב חשוב עלי", תרגום: יערית טאובר בן יעקב, 2006. על ספר זה זכה בפרס פמינה.
 Negra espalda del tiempo (1998).
 Tu rostro mañana, 1: Fiebre y lanza (2002).
 Tu rostro mañana, 2: Baile y sueño (2004).
 Tu rostro mañana 3: Veneno y sombra y adiós (2007)
Los enamoramientos (2011), יצא לאור בעברית בהוצאת מודן בכותרת התאהבויות, בתרגום יערית טאובר.

קישורים חיצוניים



 הבלוג של מריאס
 הדף של חוויאר מריאס במכונת הקריאה
 אריק גלסנר, על "התאהבויות", של חוויאר מריאס, פורסם במוסף שבעה לילות "ידיעות אחרונות", מאי 2013




 אריק גלסנר, בעיקר על תומאס ברנהארד וחוייאר מריאס. 16 באפריל 2008
 מתי שמואלוף, מוות, פתאום: ביקורת על ספרו של חוויאר מריאס "מחר בקרב חשוב עלי". 16 באפריל 2006




קטגוריה:סופרים ספרדים
קטגוריה:אישים שעל שמם פרס ספרותי
קטגוריה:זוכי פרס אוסטריה לספרות אירופית
קטגוריה:בוגרי אוניברסיטת קומפלוטנסה של מדריד
קטגוריה:זוכי פרס פמינה
קטגוריה:ספרדים שנולדו ב-1951
קטגוריה:ספרדים שנפטרו ב-2022
קטגוריה:זוכי פרס נלי זק"ש